**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 12. jūnijā Nr. 310**

(protokols Nr. 10, 13. p.)

**Par medību tiesību maksas iekļaušanu zemes nomas maksā**

Madonas novada pašvaldība (turpmāk – pašvaldība) ar 2024. gada 29. februāra lēmumu Nr. 119 “Par medību tiesību nomas maksu” (protokols Nr. 4, 60. p.) nolēma noteikt nomas maksu par medību tiesību nomu pašvaldībai piekrītošajās un piederošajās zemēs 1,00 *euro* (viens *euro* un 00 centi) apmērā, papildus aprēķinot pievienotās vērtības nodokli, par 1 ha (jebkura veida zemei).

Šis domes lēmums ir attiecināms arī uz gadījumiem, kad:

* pašvaldība ir iznomājusi lauksaimniecības zemi fiziskai vai juridiskai personai;
* pašvaldība zemi ir iznomājusi personai, kurai [Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā](https://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums) noteiktajā kārtībā ir izbeigtas zemes lietošanas tiesības un ar kuru pašvaldība ir noslēgusi zemes nomas līgumu;
* pašvaldība ir iznomājusi zemi uz zemes esošas ēkas (būves) īpašniekam vai tiesiskajam valdītājam.

Augstākminētais izriet no Medību likuma 1.panta 9.punkta, kas nosaka, ka medību tiesības ir tiesības zemes īpašniekam vai tiesiskajam valdītājam savā zemes gabalā medīt šajā likumā un medības reglamentējošos normatīvajos aktos noteiktajā kārtībā. Medību tiesības zemes īpašnieks vai tiesiskais valdītājs var izmantot pats vai nodot citai personai.

Tāpēc pašvaldība ir medību tiesību īpašnieks arī tādās zemes vienībās, kuras pašvaldība ir iznomājusi. Savukārt Civillikuma 2131.pants nosaka, ka iznomātājs nedrīkst traucēt lietas lietošanu.

Tāpēc pašvaldība, slēdzot zemes nomas līgumus par pašvaldībai piederošas vai piekrītošas iznomāšanu, nomas līgumos paredz, ka:

* ar zemes nomas līgumu zemes nomniekam tiek nodotas arī medību tiesības ar tiesībām medību tiesības nodot tālāk citai personai, proti, medību kolektīvam, kura teritorijā atrodas zemes vienība;
* savukārt par medību tiesībām zemes nomniekam jāsāk maksāt tad, kad zemes nomnieks ar medību kolektīvu ir noslēdzis medību tiesību līgumu par medību tiesību izmantošanu attiecīgajā zemes vienībā.

Taču, no pašvaldības viedokļa, šādos gadījumos medību tiesību maksas iekasēšana ir sarežģīta, laikietilpīga un dārga. Medību tiesību maksas aprēķināšana un iekasēšana būtu vieglāka un vienkāršāka, ja medību tiesību maksa tiktu iekļauta zemes nomas maksā un iekasēta no zemes nomnieka, neatkarīgi no tā, vai uz zemes nomas līguma noslēgšanas brīdi ir vai nav noslēgts medību tiesību līgums.

Pašvaldību likuma 10. panta pirmās daļas 17. punkts nosaka, ka tikai domes kompetencē ir noteikt kārtību, kādā veicami darījumi ar pašvaldības kustamo mantu, bet 21. punkts nosaka, ka dome pieņem lēmumus citos ārējos normatīvajos aktos paredzētajos gadījumos.

Pamatojoties uz Pašvaldību likuma 10. panta pirmās daļas 17. punktu un 21.punktu, ņemot vērā 12.06.2025. Finanšu un attīstības komitejas atzinumu, atklāti balsojot**: PAR – 14** (Agris Lungevičs, Aivis Masaļskis, Andris Dombrovskis, Andris Sakne, Artūrs Čačka, Arvīds Greidiņš, Gatis Teilis, Gunārs Ikaunieks, Iveta Peilāne, Kaspars Udrass, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

Noteikt, ka, iznomājot pašvaldībai piederošās un piekrītošās zemes vienības (gan lauksaimniecības zemi, gan meža zemi), ja tajās atbilstoši normatīvajiem aktiem medības nav aizliegtas, zemes nomas maksā jāiekļauj maksa par medību tiesību izmantošanu nomas zemē, kur maksu par medību tiesību izmantošanu nosaka atbilstoši pašvaldības lēmumam.

Domes priekšsēdētājs A. Lungevičs

*Pujats 64807321*